RESOLUCIÓN do 3 de abril de 2008 pola que se lle dá publicidade ao acordo do Consello de Dirección, que aproba as bases reguladoras das axudas do Igape para a habilitación dunha liña de financiamento específica para as empresas galegas produtoras de mexillón, instrumentadas mediante convenio de colaboración entre o Instituto Galego de Promoción Económica, as entidades financeiras e as asociacións de produtores colaboradoras.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 10/04/2008

O Consello de Dirección do Igape, na súa xuntanza do 8 de febreiro de 2008, acordou por unanimidade dos seus membros asistentes a aprobación das bases reguladoras das axudas para a habilitación dunha liña de financiamento específica para as empresas galegas produtoras de mexillón, instrumentadas mediante convenio de colaboración entre o Instituto Gallego de Promoción Económica (Igape), as entidades financeiras adheridas e as asociacións de produtores colaboradoras.
Na súa virtude e de conformidade coas facultades que teño conferidas,
RESOLVO:
Único.-Publicar as bases reguladoras das axudas do Igape para a habilitación dunha liña de financiamento específica para as empresas galegas produtoras de mexillón, instrumentadas mediante convenio de colaboración entre o Instituto Gallego de Promoción Económica (Igape), as entidades financeiras adheridas e as asociacións de produtores colaboradoras, as cales se anexan a esta resolución.
Santiago de Compostela, 3 de abril de 2008.
Álvaro Álvarez-Blázquez Fernández
Director xeral do Instituto Galego de Promoción Económica
Bases reguladoras das axudas do Igape para a habilitación dunha liña de financiamento específica para as empresas galegas produtoras de mexillón, instrumentadas mediante convenio de colaboración entre o Instituto Galego de Promoción Económica (Igape), as entidades financeiras e as asociacións de produtores colaboradoras
Artigo 1º.-Obxecto.
Estas bases regulan o obxecto, requisitos e procedemento de tramitación para a creación e posta en marcha dun mecanismo que lles facilite ás empresas galegas produtoras de mexillón, a través das asociacións de produtores colaboradoras, o financiamento da venda da súa produción a depuradoras, cocedoiros, conxeladoras, conserveiras e demais industrias transformadoras, mediante o desconto ou anticipo bancario de letras de cambio aceptadas, obrigas de pagamento á orde, ou calquera outro documento que poida ser anticipado pola entidade financeira, asinados polos seus clientes para o pagamento de facturas emitidas desde o 1 de xaneiro de 2008 ata o 30 de abril de 2008.
A liña de desconto terá un límite global máximo de 12 millóns de euros e o seu importe distribuirase entre as entidades financeiras participantes.
Artigo 2º.-Beneficiarios do financiamento.
Poderán acceder ao mecanismo de financiamento previsto as empresas produtoras de mexillón domiciliadas en Galicia a través das asociacións de produtores colaboradoras que non percibisen axudas en réxime de minimis nos tres anos anteriores por importe superior a 30.000  e que cumpran os requisitos para obter a condición de beneficiario establecidos no artigo 10 da Lei 9/2007, do 13 de xuño, de subvencións de Galicia.
Tamén poderán acceder á condición de beneficiario as persoas físicas, agrupacións de persoas físicas ou xurídicas, as comunidades de bens ou calquera outro tipo de unidade económica ou patrimonio separado que, aínda carecendo de personalidade xurídica, poidan levar a cabo as actividades ou se atopen na situación que motiva a concesión da subvención; neste caso deberá nomearse un representante ou apoderado único con poder suficiente para cumprir as obrigas que como beneficiario lle correspondan á agrupación. Non poderá disolverse a agrupación ata que transcorra o prazo de prescrición de catro anos do artigo 35 da Lei 9/2007, do 13 de xuño, de subvencións de Galicia.
Artigo 3º.-Características das operacións e axuda do Igape.
3.1. As liñas de desconto bancario deberán destinarse a adiantar o 100% do importe das letras de cambio aceptadas, das obrigas de pagamento á orde, ou de calquera outro documento habitualmente aceptado para o desconto ou anticipo polas entidades financeiras, asinados por razón da venda de mexillón, facturada entre o 1 de xaneiro de 2008 e o 30 de abril de 2008.
3.2. Os documentos de pagamento presentados a desconto bancario deberán ter un vencemento non superior a nove meses desde a data da factura, para as vendas a depuradoras, cocedoiros, conxeladoras, conserveiras e demais industrias transformadoras.
3.3. As solicitudes de desconto bancario poderán presentarse ante as entidades financeiras polas asociacións colaboradoras para a súa xestión conxunta, ou ben directamente polos produtores xuntando certificación de cumprimento de requisitos emitida pola asociación colaboradora, conforme os modelos do anexo II destas bases.
3.4. Unha vez aceptada a operación financeira, a entidade financeira adiantará o 100% do importe da factura que conte cun documento de pagamento aprazado aceptado nas condicións establecidas nestas bases, sen repercutir ao titular ningún custo ou dedución da operación, excluídos timbres, aranceis e impostos vinculados á operación de desconto.
3.5. O Igape aboaralles directamente ás entidades financeiras, en concepto de subvención indirecta ao beneficiario, os custos financeiros e de xestión que deriven destas operacións, cunha porcentaxe do 0,01444% sobre o importe anticipado por cada día natural do anticipo. O devandito importe non poderá superar por empresa beneficiaria a contía de 30.000 euros ou a inferior que se declarase no caso de ter percibido axudas en réxime de minimis nos últimos tres anos.
3.6. No caso de que o cliente do beneficiario adiantase o pagamento da venda, a entidade financeira deberalle notificar tal circunstancia ao Igape, procedendo ao reintegro da parte proporcional dos custos financeiros non soportados pola entidade colaboradora.
3.7. O Igape aboaralles, así mesmo, ás asociacións colaboradoras un 1% do importe das operacións de desconto que realicen ante as entidades financeiras ao seu nome, intermediando por conta dos produtores, en concepto de compensación de gastos de tramitación e/ou garantías complementarios que, se é o caso, teñan que xestionar.
Artigo 4º.-Tramitación das solicitudes.
4.1. Os produtores de mexillón interesados que reúnan os requisitos establecidos nestas bases, dirixirán a súa solicitude segundo a instancia normalizada que se xunta a estas bases como anexo I a calquera das asociacións de produtores colaboradoras, que recibirán e rexistrarán, en nome e por conta do Igape, as solicitudes de axuda que se presenten na súa sede, aínda cando correspondan a particulares que non sexan membros da súa asociación. Todo iso de acordo co artigo 9 da Lei 9/2007, do 13 de xuño, de subvencións de Galicia, para os efectos previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
As solicitudes deberán estar acompañadas da seguinte documentación:
-Copia do CIF ou NIF do solicitante.
-Copia da concesión administrativa en vigor do punto de fondedura da batea, se é o caso.
-A factura orixinal e o documento de pagamento aprazado aceptado polo cliente do beneficiario, que cumpran os requisitos establecidos nestas bases.
4.2. As asociacións de produtores colaboradoras realizarán as seguintes actuacións:
a) Comprobar e acreditar a autenticidade da documentación que acompaña as solicitudes e que está completa, e que o solicitante cumpre cos requisitos necesarios para poder obter a condición de beneficiario, en particular que ten a condición de produtor de mexillón domiciliado en Galicia, que as axudas en réxime de minimis non excedan nos tres anos anteriores un importe superior a 30.000 euros, e que está ao día nas súas obrigas coa Seguridade Social, Facenda e Xunta de Galicia.
b) Certificar o cumprimento das condicións do solicitante, para os efectos da presentación da solicitude de anticipo ante as entidades financeiras. No caso de incumprimento das condicións, deberá comunicaráselle ao Igape tal circunstancia, xunto coa motivación que dá lugar á non-admisión.
c) Por petición dos produtores poderán alternativamente:
c.1) Tramitar ante as entidades financeiras a xestión conxunta de operacións de desconto ou crédito, presentando ao seu nome os documentos que hai que descontar.
c.2) Entregarlle ao solicitante certificado individual de cumprimento de requisitos conforme o modelo do anexo II.a. nun prazo máximo de cinco días hábiles desde a presentación da solicitude, para a súa presentación ante as entidades financeiras.
4.3. As entidades financeiras analizarán as solicitudes e asumirán o risco das operacións aprobadas. No caso de denegación das solicitudes, notificaranlle ao Igape os seus motivos segundo o anexo III destas bases reguladoras.
4.4. Previamente á disposición dos fondos descontados, a entidade financeira colaboradora deberá requirir do beneficiario, no caso de tramitación directa, ou da asociación colaboradora, no caso de intermediación da asociación colaboradora para a tramitación conxunta, a seguinte documentación:
-A factura orixinal e o documento de pagamento aprazado aceptado polo cliente do beneficiario, que cumpran os requisitos establecidos nestas bases.
-Certificado da asociación colaboradora de cumprimento de requisitos segundo o anexo II.a no caso de tramitación directa e conforme o anexo II.b. no caso de tramitación conxunta.
4.5. A entidade financeira e a asociación colaboradora conservarán e custodiarán á disposición do Igape a documentación durante un prazo de, polo menos, cinco anos desde a disposición dos fondos, e remitiranlle ao Igape as aclaracións que solicite respecto dela.
4.6. No caso de intermediación das asociacións de produtores colaboradoras para a tramitación conxunta, porán á disposición dos produtores os fondos obtidos nun prazo máximo de tres días hábiles desde a percepción, sen repercutir ningunha comisión nin gasto pola xestión.
Artigo 5º.-Liquidación das axudas do Igape.
Antes do 30 de maio de 2008, as entidades financeiras remitiranlle ao Igape unha certificación asinada por apoderado con poder suficiente comprensiva das operacións de desconto acollidas a estas bases, dentro dos importes máximos previamente autorizados polo Igape, e que reflectirá polo menos: beneficiario, cliente, importe, data da factura, data de desconto e data do vencemento do documento de pagamento xirado para o seu aboamento, segundo o anexo IV destas bases.
O Igape procederá ao pagamento das liquidacións correspondentes nos quince días seguintes a aquel en que recibise as correspondentes liquidacións.
As liquidacións das entidades financeiras servirán de base para o cálculo da subvención que se lles aboará ás asociacións colaboradoras.
Artigo 6º.-Compatibilidade e límite de axuda.
6.1. A concesión das axudas destas bases queda supeditada ao cumprimento da normativa vixente e, en especial, á da Unión Europea.
6.2. As subvencións financeiras que se concedan ao abeiro destas bases terán a consideración de axuda de minimis e cumprirán co establecido no Regulamento (CE) nº 875/2007 da Comisión do 24 de xullo de 2007 relativo á aplicación dos artigos 87 e 88 do Tratado CE ás axudas de minimis no sector pesqueiro, que permite a concesión de axudas neste réxime sempre que non excedan a contía de 30.000 euros nun período de tres anos. Neses termos, serán compatibles con calquera outras axudas públicas ou privadas e non poderán exceder as intensidades máximas de axuda neles permitidos.
Artigo 7º.-Publicación.
7.1. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, o Instituto Galego de Promoción Económica publicará as subvencións concedidas ao abeiro destas bases no Diario Oficial de Galicia e na páxina web do Igape, www.igape.es, expresando beneficiario, finalidade, contía e aplicación orzamentaria, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación nos citados medios.
7.2. De conformidade cos puntos 3 e 4 do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, o Igape e a Consellería de Economía publicarán no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro destas bases; incluirá igualmente as referidas axudas, e as sancións que como consecuencia delas puidesen impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade, así como a súa cesión ás entidades colaboradoras para os únicos efectos da tramitación das súas solicitudes.
Artigo 8º.-Control.
8.1. Tanto as entidades financeiras, as asociacións colaboradoras, como os beneficiarios das operacións de financiamento quedan obrigados a someterse ás actuacións de control que se efectúen por parte do Igape ou polos órganos internos ou externos de control da Comunidade Autónoma de Galicia, para verificar o cumprimento dos requisitos e finalidades das operacións financeiras acollidas a estas bases.
8.2. En caso de comprobación de incumprimento das condicións destas bases respecto das obrigas de depósito e custodia de documentación e comprobación do destino dos fondos, para algunha das operacións financeiras acollidas a elas, procederá o reintegro das cantidades percibidas polas entidades financeiras, xunto cos xuros de mora producidos desde o seu pagamento. Tamén procederá o reintegro das cantidades percibidas polas asociacións colaboradoras, xunto cos xuros de mora producidos desde o seu pagamento, no caso de comprobación de incumprimento da súa obriga de custodia de documentación.
8.3. As cantidades que se reintegrarán terán a consideración de ingresos de dereito público, e resultará de aplicación para o seu recobramento, se é o caso, a vía executiva.
Artigo 9º.-Adhesión mediante convenio de entidades financeiras e asociacións colaboradoras.
9.1. O Igape convidará a adherirse aos convenios de colaboración en que se regulen os compromisos das partes a todas aquelas entidades financeiras que, tendo acreditada unha presenza significativa en Galicia, así como a súa solvencia técnica e financeira, colaborasen co instituto nos seus programas de subsidiación ao tipo de xuro de préstamos, créditos ou operacións de arrendamento financeiro e ás organizacións representativas na Comunidade Autónoma de Galicia do sector.
9.2. Así mesmo, poderán instar a súa adhesión ao convenio todas aquelas entidades financeiras acreditadas polo Banco de España que, demostrando unha implantación significativa en Galicia, dispoñan dos medios técnicos adecuados para asegurar a correcta tramitación dos expedientes conforme o establecido no convenio, nestas bases e nos seus anexos, e as organizacións representativas na Comunidade Autónoma de Galicia do sector que cumpran os requisitos establecidos para obter a condición de entidade colaboradora no artigo 10 da Lei 9/2007, do 13 de xuño, de subvencións de Galicia, e presenten debidamente cuberto o documento de adhesión que se xunta como anexo V (modelos a e b) a estas bases. A adhesión formalizarase mediante a sinatura, por apoderado con facultades bastantes, do convenio. O Igape daralles conta ao resto das entidades adheridas da existencia de cada novo partícipe no convenio e o publicará no Diario Oficial de Galicia.
9.3. As entidades colaboradoras adheridas ao convenio relaciónanse no anexo VI a estas bases.
Artigo 10º.-Prazo de presentación de solicitudes.
O prazo de presentación de solicitudes nas entidades financeiras iniciarase o día seguinte ao da publicación destas bases reguladoras no Diario Oficial de Galicia e finalizará o 15 de maio do ano 2008, concedéndose as axudas de conformidade co artigo 19.2º da Lei 9/2007, do 13 de xuño, de subvencións de Galicia, ata o esgotamento do crédito orzamentario. O Igape publicará a devandita circunstancia no Diario Oficial de Galicia co fin de pechar anticipadamente o prazo de presentación de solicitudes, de conformidade co establecido no artigo 31.4º da citada lei.
Artigo 11º.-Dotación orzamentaria.
As axudas reguladas nestas bases financiaranse con cargo ás aplicacións orzamentarias 02.01-E5/10/01-656700 e 02.01-E5/10/01-656800, con créditos respectivos de 467.856 euros e 120.000 euros para o exercicio 2008, e a súa concesión estará supeditada á existencia de crédito orzamentario suficiente. Os devanditos créditos, á vista das solicitudes presentadas poderán ser modificados e/ou ampliados polo Igape, do cal se dará a correspondente publicidade no Diario Oficial de Galicia.
Ver referencia pdf "06900D010P044.PDF"
SERVICIO GALEGO DE PROMOCIÓN DA IGUALDADE DO HOME E DA MULLER